b'\n_START_ARTICLE_\nTrot\xc3\xbc\xc3\xbcl\n_START_SECTION_\nAjalugu\n_START_PARAGRAPH_\nSaksa keemik Julius Wilbrand valmistas esimesena 1863. aastal trinitrotolueeni, mida ta kasutas kollase peitsina. Trot\xc3\xbc\xc3\xbclist kui l\xc3\xb5hkeainest ei peetud veel mitu aastat lugu, kuna seda oli raske detoneerida ja alternatiivid olid palju tugevamad. TNT on nii stabiilne, et seda saab ohutult sulatada ja valada m\xc3\xbcrskudesse, mist\xc3\xb5ttu Suurbritannias 1910. aastal kaotati sellelt erin\xc3\xb5uded tootmises ja ladustamises._NEWLINE_Sakslased hakkasid suurt\xc3\xbcki m\xc3\xbcrskudes kasutama trot\xc3\xbc\xc3\xbcli 1902. aastal. Trot\xc3\xbc\xc3\xbcliga t\xc3\xa4idetud soomustl\xc3\xa4bistavad m\xc3\xbcrsud plahvatasid p\xc3\xa4rast briti laevade soomuse l\xc3\xa4bimist. Brittide l\xc3\xbcdiidiga t\xc3\xa4idetud m\xc3\xbcrsud kippusid plahvatama soomusega kokkup\xc3\xb5rkel, raisates seega enamiku oma energiast v\xc3\xa4ljaspool laeva. Britid hakkasid l\xc3\xbcdiiti trot\xc3\xbc\xc3\xbcli vastu vahetama 1907. aastal._NEWLINE_Ameerika \xc3\x9chendriigid t\xc3\xa4itsid oma m\xc3\xbcrske pikriinhappe derivaatidega (tavaliselt ammooniumpikraat), ka siis, kui mitmed teised riigid olid juba \xc3\xbcle l\xc3\xa4inud trot\xc3\xbc\xc3\xbcli peale. Siiski hakkasid nad t\xc3\xa4itma meremiine, pomme ja torpeedosid trot\xc3\xbc\xc3\xbcliga.\n_START_SECTION_\nOhutus ja toksilisus\n_START_PARAGRAPH_\nTNT on m\xc3\xbcrgine, kontakt nahaga v\xc3\xb5ib tekitada \xc3\xa4rritust ja nahk v\xc3\xa4rvub kollakasoran\xc5\xbeiks. T\xc3\xb6\xc3\xb6lisi s\xc3\xb5jat\xc3\xb6\xc3\xb6stuses, kes selle kemikaaliga kokku puutusid, hakati seet\xc3\xb5ttu esimese maailmas\xc3\xb5ja ajal kutsuma kanaarit\xc3\xbcdrukuteks (inglise canary girls, paljud t\xc3\xb6\xc3\xb6lised olid naised)._NEWLINE_Inimestel, kes pikaajaliselt trot\xc3\xbc\xc3\xbcliga kokku puutuvad, v\xc3\xb5ib tekkida aneemia ja maksa ebanormaalne talitlus. Samuti on t\xc3\xa4heldatud p\xc3\xb5rna suurenemist ja immuuns\xc3\xbcsteemi kahjustumist. TNT kahjustab meeste viljakust. TNT on v\xc3\xb5imalik kantserogeen inimestele, kuna katsed rottidel seda n\xc3\xa4itavad, kuigi inimeste puhul kantserogeensust t\xc3\xa4heldatud pole. Kui trot\xc3\xbc\xc3\xbcli s\xc3\xbc\xc3\xbca, v\xc3\xa4rvub uriin punaseks, seda lagusaaduste, mitte vere t\xc3\xb5ttu.'